Nešto manje od mjesec dana prije katastrofalnih požara koji su poharali Dalmaciju, Centar za mirovne studije (CMS), prilikom javne rasprave o nedavno usvojenoj Strategiji nacionalne sigurnosti, predlagao je da se požari izdvoje kao poseban rizik, međutim Vlada Republike Hrvatske odlučila je ignorirati taj prijedlog. Takvo što posebno je bitno s obzirom da se Hrvatska nalazi u dijelu Europske unije gdje požari nisu nikakve rijetkost tijekom ljetnih mjeseci te se Hrvatska ne može osloniti na Koordinacijski centar za odgovor na hitne situacije (ERCC), što je središnji ured Europske komisije za odaziv u hitnim situacijama. Naime, europske zemlje se često solidariziraju u slučaju velikih požara, što smo osobito mogli vidjeti prije dvije godine, kada je niz velikih požara zahvatio nekoliko zemalja Europske unije. U slučaju kada kapaciteti jedne zemlje nisu dovoljni za gašenje požara, druge zemlje članice šalju pomoć u kanaderima, opremi i ljudima. Odluku o pokretanju takvog mehanizma donosi sama zemlja koja je prisiljena tražiti pomoć, a takav oblik pomoći u Hrvatskoj nismo često viđali, već se oslanjalo isključivo na vlastite snage.

Požari u Hrvatskoj vidljivi su iz svemira. Potreba Domazeta Loše za dobrim psihijatrom također

ŠTO JE DAMIRA SNIMILA U ŽRNOVNICI: Moj bože, pakao se spustio na zemlju!

Centar za mirovne studije u lipnju je predlagao da se požari izdvoje kao zaseban rizik, smatrajući da je važno razvijati zaštitu protiv požara kao prioritet. Predlagali su i da se stavi puno veći naglasak na razvoj sustava civilne zaštite te da to treba biti primarni strateški cilj u narednom razdoblju, što su pojasnili činjenicom da je civilna zaštita godinama marginalizirana u odnosu na druge sigurnosne institucije, iako je potreba za njenim aktivnostima daleko veća od potrebe za vojnim aktivnostima.

„CMS već godinama upozorava na to da se, dok se inzistira na razvoju oružanih snaga i policije, potpuno zanemaruje sustav civilne zaštite u Hrvatskoj. Upravo zbog toga ovih dana Hrvatska svjedoči skandaloznim situacijama gdje ljudi velikog srca, od profesionalaca do volontera, gase požare bez adekvatne opreme, bez dovoljno vatrogasnih vozila i u potpuno neprimjerenim uvjetima. Istovremeno, Vlada Republike Hrvatske razmatra kupnju borbenih zrakoplova, ponovno brkajući sigurnosne prioritete zemlje“, reagirali su danas iz CMS-a, nakon što su danima veliki požari harali Dalmacijom.



Vlada je, smatraju u CMS-u, pobrkala sigurnosne prioritete zemlje (FOTO: Hina/Mario Strmotić)

Dodaju kako je prije četiri dana usvojena Strategija nacionalne sigurnosti i kako ona tek načelno govori o segmentu civilne zaštite, dok je jedino konkretno povećanje sredstava koje Strategija predviđa, vidljivo samo za oružane snage, a radi se o popriličnih velikih dva posto BDP-a. Iz CMS-a su, navode, već nekoliko puta upozoravali na taj nepromišljen i neprimjeren izdatak za vojsku koji se gura „pod lažnom krinkom NATO dogovora“, dok istovremeno svakodnevni izazovi za živote ljudi i njihovu imovinu kao što su požari, poplave ili nedostupnost lijekova za djecu ostaju neriješeni.

„Apeliramo na Vladu RH da sustav sigurnosti u hrvatskoj razvija uravnoteženo, racionalno i prije svega da odgovara potrebama građana i njihovoj sigurnosti, od zaštite do požara, preko smanjenja nezaposlenosti do unaprjeđenja zdravstvenog sustava. Niti jedan od tih izazova neće riješiti novi borbeni avioni“, zaključuju u CMS-u dodajući kako je danas sasvim jasno da su Hrvatskoj trenutno potrebniji kanaderi i vatrogasna oprema, nego borbeni zrakoplovi.

Lupiga.Com

Naslovna fotografija: Hina/Mario Strmotić

Ovaj tekst nastao je uz potporu Fonda za poticanje pluralizma i raznovrsnosti elektroničkih medija u sklopu projekta "Korak dalje: Izazovi europske Hrvatske"